
RAPORT  

asupra proiectului Legii serviciului de administrare a domeniului public şi privat al unităţilor
 administrativ-teritoriale


1. Cu adresa nr.PL.-x 128 din 19 martie 2007, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii şi avizării în fond, cu proiectul Legii serviciului de administrare a domeniului public şi privat al unităţilor administrativ-teritoriale.



La întocmirea Raportului s-au avut în vedere: 

· avizul favorabil al Consiliului Legislativ nr.76 din 24.01.2007;
· avizul favorabil al Consiliului Economic şi Social nr.327 din 12.02.2007;
· avizul negativ al Comisiei pentru industrii şi servicii nr.23/69 din 04.04.2007;
· avizul favorabil al Comisiei juridice de disciplină şi imunităţi nr.PL.x 128 din 19 martie 2007 ;


Proiectul de Lege a fost dezbătut şi analizat în fond, în procedură de urgenţă, în şedinţa din 11 aprilie 2007. 



Proiectul de Lege are ca obiect de reglementare stabilirea cadrului juridic unitar pentru înfiinţarea, organizarea, conducerea, exploatarea, finanţarea, monitorizarea şi controlul funcţionării serviciului public de administrare a domeniului public şi privat al unităţilor administrativ-teritoriale, din perspectiva alinierii legislaţiei naţionale la principiile şi exigenţele Uniunii Europene în domeniul serviciilor publice.


Proiectul asigură realizarea unui cadru juridic nou, consolidat şi modern, aliniat cerinţelor europene, într-un sector important al serviciilor comunitare de utilităţi publice – serviciul de administrare a domeniului public şi privat al unităţilor administrativ-teritoriale, într-un efort legislativ subsumat procesului de integrare, ulterior momentului aderării României la Uniunea Europeană la 1 ianuarie 2007.



Prin proiect este propusă abrogarea Ordonanţei Guvernului nr.71/2002, precum şi unele dispoziţii din Legea nr.51/2006, apreciate a nu mai corespunde conceptelor şi principiilor europene specifice domeniului.



Structurat în şapte capitole, proiectul stabileşte principalele obiective, competenţe şi atribuţii ce revin serviciului de administrare a domeniului public şi privat, drepturile şi obligaţiile ce incubă autorităţilor administraţiei publice locale în relaţiile acestora cu prestatorii, dreptul autorităţilor administraţiei publice locale şi al prestatorilor înfiinţaţi de acestea de a se asocia între ele/ei sau cu terţe persoane juridice, române sau străine, în vederea realizării şi/sau exploatării în comun a unor obiective specifice infrastructurii edilitar-urbane, pe baza hotărârii consiliului local al comunei, oraşului, municipiului sau al sectorului municipiului Bucureşti, al consiliului judeţean, Consiliului General al Municipiului Bucureşti sau al asociaţiei de dezvoltare comunitară, după caz, care le coordonează activitatea, indiferent de forma de organizare şi de modalitatea de gestiune sub care îşi desfăşoară activitatea.


Totodată, proiectul reglementează înfiinţarea, organizarea şi funcţionarea serviciului de administrare a domeniului public şi privat de către autorităţile administraţiei publice locale, gestiunea acestuia, prestatorii serviciului de administrare a domeniului public şi privat, utilizatorii acestui serviciu, prestarea, contractarea şi facturarea serviciului, finanţarea, precum şi stabilirea unor sancţiuni contravenţionale în cazul încălcării prevederilor legii.



Ţinând cont de importanţa acestui proiect, Comisia pentru administraţie publică, amenajarea teritoriului şi echilibru ecologic, propune Plenului Camerei Deputaţilor aprobarea proiectului de Lege, în forma prezentată.




2. Proiectul de Lege face parte din categoria legilor organice.



3. La lucrările Comisiei au fost prezenţi un număr de 27 de deputaţi, din totalul de 29 membrii ai Comisiei.
 



Raportul Comisiei a fost adoptat cu  unanimitate de voturi.



4. Potrivit art.75 din Constituţia României, republicată, şi a art.92 din Regulamentul Camerei Deputaţilor, Camera Deputaţilor  este prima Cameră sesizată.


În urma dezbaterii, Comisia propune admiterea proiectului de Lege cu modificări.

PREŞEDINTE,







SECRETAR,




                  RELU FENECHIU  

 



       SERES DENES

Expert: Sofia Chelaru

I. AMENDAMENTE ADMISE


In urma dezbaterii în Comisie, următorele amendamente au fost admise :

	Nr.

crt.


	Text iniţial 


	Text propus de Comisie
(autorul amendamentului)

	Motivarea

 amendamentului


	1.
	LEGEA
serviciului de administrare a domeniului public şi privat al unităţilor administrativ-teritoriale

	
	

	3.
	Capitolul I – Dispoziţii generale
	
	

	4.
	
Art. 1. - (1) Prezenta lege are ca obiect reglementarea înfiinţării, organizării, conducerii, exploatării, finanţării, monitorizării şi controlului funcţionării serviciului public de administrare a domeniului public şi privat al unităţilor administrativ-teritoriale.

(2) Prevederile prezentei legi se aplică serviciului de administrare a domeniului public şi privat al unităţilor administrativ-teritoriale organizat în comune, oraşe, municipii, judeţe, în municipiul Bucureşti şi, după caz, în condiţiile legii, în subdiviziunile administrativ-teritoriale ale municipiilor.

(3) Serviciul public de administrare a domeniului public şi privat al unităţilor administrativ-teritoriale face parte din sfera serviciilor de utilităţi publice, astfel cum acestea au fost definite prin Legea serviciilor comunitare de utilităţi publice nr. 51/2006.

	
	

	5.
	Art. 2. - În înţelesul prezentei legi, termenii şi noţiunile de mai jos se definesc după cum urmează:

a) activităţi edilitar-urbane - activităţile de utilitate şi interes public general desfăşurate la nivelul unităţilor administrativ-teritoriale din iniţiativa, în organizarea, sub controlul şi responsabilitatea autorităţilor administraţiei publice locale, destinate satisfacerii unor nevoi specifice ale colectivităţilor locale prin care se asigură, într-o concepţie unitară şi coerentă, buna gospodărire şi administrare a localităţilor, modernizarea şi dezvoltarea durabilă a acestora, gestionarea, exploatarea şi valorificarea superioară a domeniului public şi privat al unităţilor administrativ-teritoriale, precum şi creşterea veniturilor nefiscale ale acestora;

b) domeniul public al unităţilor administrativ-teritoriale - totalitatea bunurilor mobile şi imobile aflate în proprietatea publică a unităţilor administrativ-teritoriale, care, potrivit legii sau prin natura lor, sunt de uz sau interes public local ori judeţean, declarate ca atare prin hotărâre a consiliilor locale sau prin hotărâre a consiliilor judeţene şi care nu au fost declarate prin lege bunuri de uz sau interes public naţional;

c) domeniul privat al unităţilor administrativ-teritoriale - totalitatea bunurilor mobile şi imobile, altele decât cele prevăzute la lit. b), intrate în proprietatea unităţilor administrativ-teritoriale prin modalităţile prevăzute de lege şi care nu fac parte din domeniul public al acestora;

d) infrastructura edilitar-urbană - ansamblul bunurilor mobile şi imobile, dobândite potrivit legii, constând în clădiri, construcţii şi instalaţii tehnologice, echipamente funcţionale, dotări specifice şi mobilier urban, inclusiv infrastructura tehnico-edilitară şi terenurile aferente, destinate desfăşurării unor activităţi edilitar-urbane; infrastructura edilitar-urbană face parte din domeniul public sau privat al unităţilor administrativ-teritoriale şi este supusă regimului juridic al proprietăţii publice sau private, potrivit legii;

e) prestator – persoană juridică română sau străină care are competenţa şi capacitatea de a efectua, în condiţiile reglementărilor în vigoare, una sau mai multe activităţi din sfera serviciului de administrare a domeniului public şi privat al unităţilor administrativ-teritoriale.
	
	

	6.
	Art. 3. - (1) În înţelesul prezentei legi, serviciul de administrare a domeniului public şi privat al unităţilor administrativ-teritoriale, denumit în continuare serviciul de administrare a domeniului public şi privat, este definit ca totalitatea activităţilor edilitar-urbane organizate şi desfăşurate la nivelul comunelor, oraşelor, municipiilor, judeţelor, municipiului Bucureşti sau, după caz, în condiţiile legii, la nivelul subdiviziunilor administrativ-teritoriale ale municipiilor, printre care:

a) construirea, reabilitarea, modernizarea, întreţinerea şi exploatarea străzilor, drumurilor, podurilor, viaductelor, a pasajelor rutiere şi pietonale subterane şi supraterane;

b) amenajarea şi întreţinerea zonelor vezi, a parcurilor şi grădinilor publice, a terenurilor de sport şi agrement, a spaţiilor de joacă pentru copii;

c) amenajarea, întreţinerea şi exploatarea lacurilor, a ştrandurilor şi a bazelor de odihnă şi tratament, a grădinilor botanice, a grădinilor zoologice, aflate în domeniul public sau privat al unităţilor administrativ-teritoriale;

d) construirea, administrarea, exploatarea, întreţinerea şi modernizarea pieţelor agroalimentare, a bazarelor, a târgurilor şi oboarelor;

e) punerea în valoare şi exploatarea patrimoniului cultural şi turistic local/judeţean şi a zonelor limitrofe;

f) organizarea, sistematizarea şi optimizarea circulaţiei rutiere şi pietonale;

g) înfiinţarea serviciilor de supraveghere şi gestiune a traficului şi a siguranţei circulaţiei pe reţeaua stradală;

h) instalarea, întreţinerea şi funcţionarea sistemelor de semnalizare şi dirijare a circulaţiei urbane, în scopul asigurării fluidităţii şi siguranţei traficului;

i) construirea şi exploatarea parking-urilor, amenajarea, organizarea şi exploatarea parcărilor, a locurilor publice de afişaj şi reclame, a panourilor publicitare, a mobilierului urban şi ambiental;

j) înfiinţarea şi organizarea unor servicii de întreţinere, reparaţii curente, reabilitare şi exploatarea a fondului locativ public al unităţilor administrativ-teritoriale;
k) înfiinţarea, organizarea şi exploatarea spălătoriilor şi curăţătoriilor chimice, a atelierelor de reparaţii auto etc.;
l) înfiinţarea, organizarea şi exploatarea băilor publice, a WC-urilor publice, a sălilor de gimnastică şi fizioterapie, a sălilor şi terenurilor de sport, a patinoarelor, a pârtiilor şi instalaţiilor de schi şi transport pe cablu, a campingurilor;
m) organizarea şi exploatarea activităţilor de coşerit, ecarisaj;

n) înfiinţarea şi administrarea cimitirelor şi crematoriilor, a serviciilor de pompe funebre;

o) instalarea, întreţinerea şi exploatarea sistemelor de supraveghere video în locurile publice, pentru prevenirea şi combaterea criminalităţii stradale.
(2) Serviciul de administrare a domeniului public şi privat asigură gestionarea, exploatarea şi valorificarea bunurilor aparţinând domeniului public şi privat al unităţilor administrativ-teritoriale - altele decât cele aferente serviciilor de utilităţi publice ori date, potrivit legii, în administrarea şi folosinţa gratuită a instituţiilor publice ori a persoanelor juridice fără scop lucrativ care desfăşoară activităţi sociale sau de utilitate publică de interes local sau judeţean - şi contribuie la ridicarea gradului de civilizaţie şi confort al colectivităţilor locale, respectiv la creşterea veniturilor nefiscale ale unităţilor administrativ-teritoriale.
(3) Serviciul de administrare a domeniului public şi privat se realizează prin intermediul unor prestatori, definiţi potrivit art. 2 lit. e) care asigură nemijlocit gestiunea propriu-zisă a serviciului precum şi administrarea şi exploatarea infrastructurii edilitar-urbane aferente; prestatorii serviciului de administrare a domeniului public şi privat au acelaşi statut juridic, aceleaşi forme de organizare şi funcţionare cu cea a operatorilor serviciilor comunitare de utilităţi publice definiţi potrivit art. 2 lit. g) din Legea serviciilor comunitare de utilităţi publice nr. 51/2006, cu excepţia faptului că pentru recunoaşterea calităţii de prestator nu este necesară licenţă.


	
Art. 3, alin. (1), lit. k:

k) înfiinţarea, organizarea şi exploatarea spălătoriilor şi curăţătoriilor chimice, a atelierelor de reparaţii auto, precum şi a atelierelor pentru alte servicii solicitate de comunitatea locală;
Autor: Prof.dr. Tudor Mohora – Grupul parlamentar PSD
	Pentru o mai bună cuprindere a tipurilor de servicii oferite şi pentru o mai bună redactare.

	7.
	Art. 4. – (1) Serviciul de administrare a domeniului public şi privat grupează activităţi edilitar-urbane şi acţiuni de utilitate şi interes public local, judeţean sau intercomunitar desfăşurate la nivelul comunelor, oraşelor, municipiilor, judeţelor, municipiului Bucureşti şi, după caz, în condiţiile legii, la nivelul subdiviziunilor administrativ-teritoriale ale municipiilor, prin care se asigură:
1. În domeniul igienei şi sănătăţii publice:

a) întreţinerea, măturarea şi spălarea străzilor, aleilor, drumurilor, pieţelor şi a celorlalte locuri publice;

b) combaterea insectelor dăunătoare din zonele de agrement, parcurile, grădinile publice şi spaţiile verzi intravilane;

c) organizarea şi funcţionarea serviciului de ecarisaj;

d) exploatarea, întreţinerea, curăţarea şi igienizarea lacurilor, asanarea, desecarea şi amenajarea terenurilor cu exces de umiditate, a terenurilor echipate cu lucrări de desecare-drenare, a cursurilor de apă şi a formaţiunilor cu caracter torenţial din perimetrul localităţilor, aflate în domeniul public sau privat al unităţilor administrativ-teritoriale;

e) amenajarea, regularizarea şi igienizarea cursurilor de apă - izvoare, pârâuri, râuri, precum şi formaţiuni cu caracter torenţial - ce traversează intravilanul localităţilor, prin lucrări de: îndiguire, desecare-drenaj, regularizare, dirijarea scurgerii apei meteorice, protecţie şi apărări de mal, aflate în domeniul public sau privat al unităţilor administrativ-teritoriale ori în domeniul public sau privat al statului şi în administrarea autorităţilor administraţiei publice locale;

f) administrarea cimitirelor, a crematoriilor şi a serviciului de pompe funebre;

g) coordonarea acţiunilor şi activităţilor privind salubrizarea localităţilor cu acţiunile şi activităţile desfăşurate de alte autorităţi publice în ceea ce priveşte protecţia şi conservarea mediului şi protecţia sănătăţii populaţiei;

h) întocmirea şi aprobarea hărţilor de zgomot pentru aglomerările urbane şi coordonarea elaborării şi implementării planurilor de măsuri şi acţiuni necesare pentru încadrarea în prevederile legale.
2. În domeniul administrării drumurilor şi străzilor:

a) executarea lucrărilor de construire, modernizare şi întreţinere a drumurilor, străzilor şi aleilor, în strictă concordanţă cu documentaţiile de urbanism şi pe baza studiilor de circulaţie şi de trafic;

b) verificarea stării tehnice a străzilor, identificarea şi localizarea degradărilor produse în carosabil şi remedierea operativă a acestora;

c) creşterea eficienţei lucrărilor de construire, reabilitare şi întreţinere a străzilor şi a drumurilor, prin adoptarea unor soluţii, materiale şi tehnologii performante;

d) organizarea fronturilor de lucru, semnalizarea corespunzătoare a lucrărilor şi adoptarea restricţiilor de circulaţie necesare desfăşurării traficului în condiţii de siguranţă pe toată durata execuţiei lucrărilor de construire, modernizare şi întreţinere a străzilor;

e) evitarea şi/sau limitarea deteriorării domeniului public, determinată de execuţia lucrărilor de construcţii, precum şi refacerea zonelor adiacente afectate;

f) elaborarea, împreună cu structurile de specialitate ale Ministerului Administraţiei şi Internelor, a studiilor de trafic, în concordanţă cu planurile de urbanism, evaluările privind calitatea aerului, hărţilor strategice de zgomot şi cu programele de dezvoltare economico-socială de perspectivă a localităţilor;

g) identificarea, analiza şi sistematizarea punctelor/zonelor generatoare de accidente rutiere în vederea eliminării acestora;

h) organizarea circulaţiei rutiere în localităţi şi optimizarea traseelor în funcţie de fluxurile de vehicule şi pietoni, evaluările privind calitatea aerului şi hărţile strategice de zgomot, prin: lucrări şi amenajări rutiere, instalaţii de dirijare şi semnalizare, amplasarea şi montarea indicatoarelor rutiere, a marcajelor şi a altor instalaţii de avertizare şi, după necesităţi, implementarea unor sisteme de control al traficului;

i) realizarea, întreţinerea şi menţinerea în stare de funcţionare a instalaţiilor de dirijare a circulaţiei, a semafoarelor, a indicatoarelor rutiere şi a marcajelor;

j) perfecţionarea şi modernizarea mijloacelor de semnalizare şi avertizare rutieră şi de dirijare a circulaţiei;

k) amenajarea, întreţinerea şi exploatarea locurilor de parcare şi afişaj publicitar pe străzi şi în alte locuri publice, în condiţiile stabilite prin planurile de urbanism, regulamentele de publicitate stradală şi studiile de circulaţie.
3. În domeniul administrării şi exploatării patrimoniului public şi privat:

a) dezvoltarea şi amenajarea spaţiilor publice în strânsă concordanţă cu necesităţile colectivităţilor locale şi cu documentaţiile de urbanism aprobate potrivit legii;

b) valorificarea, promovarea şi exploatarea patrimoniului cultural şi turistic local a unităţilor administrativ-teritoriale şi a zonelor limitrofe;

c) amenajarea, întreţinerea şi înfrumuseţarea zonelor verzi, a parcurilor şi grădinilor publice, a locurilor de joacă pentru copii;

d) administrarea, închirierea, întreţinerea, repararea şi reabilitarea fondului locativ aflat în proprietatea unităţilor administrativ-teritoriale, inclusiv prin aplicarea măsurilor de mansardare, reabilitare şi modernizare termică a acestuia;

e) administrarea şi exploatarea pieţelor agroalimentare, a târgurilor, oboarelor şi a bazarelor;

f) administrarea şi exploatarea terenurilor şi bazelor sportive, a sălilor de gimnastică, sălilor de gimnastică medicală şi fizioterapie, a patinoarelor şi instalaţiilor de schi şi transport pe cablu, a bazelor de odihnă şi agrement din jurul localităţilor, a campingurilor etc.;

g) administrarea şi exploatarea spaţiilor publicitare şi a panourilor de afişaj şi reclamă;

h) administrarea şi exploatarea băilor şi WC-urilor publice;

i) conservarea, protejarea şi extinderea fondului vegetal existent;

j) producerea materialului dendrofloricol necesar amenajării, decorării şi înfrumuseţării zonelor verzi adiacente tramei stradale şi a locurilor de agrement;

k) întreţinerea şi exploatarea lacurilor de agrement, a ştrandurilor, a altor lacuri şi bălţi aparţinând domeniului public al localităţilor;
(2) Executarea, exploatarea şi întreţinerea infrastructurii edilitar-urbane aferentă activităţilor din sfera serviciului de administrare a domeniului public sau privat al unităţilor administrativ-teritoriale, se efectuează în conformitate cu legislaţia specifică fiecărei activităţi.


	
	

	8.
	Art. 5. - (1) Bunurile aparţinând domeniului public al unităţilor administrativ-teritoriale nu pot fi utilizate decât potrivit destinaţiei pentru care au fost create sau dobândite potrivit legii.
(2) Pe terenurile/spaţiile aparţinând domeniului public al unităţilor administrativ-teritoriale este interzisă amplasarea construcţiilor de orice fel, cu excepţia celor necesare desfăşurării serviciului propriu-zis şi a reţelelor publice tehnico-edilitare subterane, terane şi/sau supraterane, precum şi funcţionării instituţiilor publice de interes local sau judeţean.


	
	

	9.
	CAPITOLUL II
Autorităţi şi competenţe


	
	

	10.
	
Art. 6. - (1) Autorităţile administraţiei publice locale acţionează în numele şi în interesul colectivităţilor locale pe care le reprezintă şi răspund faţă de acestea pentru modul în care organizează, coordonează şi controlează funcţionarea serviciului de administrare a domeniului public şi privat, precum şi pentru modul în care gestionează, exploatează şi valorifică infrastructura edilitar-urbană a unităţilor administrativ-teritoriale.
(2) Autorităţile administraţiei publice locale au următoarele competenţe şi atribuţii:

a) inventarierea şi evidenţa bunurilor proprietate publică şi privată a unităţilor administrativ-teritoriale;

b) elaborarea politicilor şi strategiilor cu privire la înfiinţarea, organizarea şi funcţionarea serviciului de administrare a domeniului public şi privat;
c) înfiinţarea, organizarea, coordonarea şi controlul funcţionării serviciului de administrare a domeniului public şi privat;
d) monitorizarea gestionării şi exploatării eficiente a bunurilor specifice infrastructurii edilitar-urbane;
e) elaborarea programelor de dezvoltare şi modernizare a infrastructurii edilitar-urbane a localităţilor;

f) elaborarea normelor şi regulamentelor locale privind administrarea, gestionarea şi exploatarea serviciului de administrare a domeniului public şi privat de interes local sau judeţean, pe baza normelor-cadru şi a regulamentelor-cadru elaborate de autoritatea naţională de reglementare competentă.

(3) Autorităţile administraţiei publice locale elaborează şi aprobă strategii proprii privind dezvoltarea şi funcţionarea serviciului de administrare a domeniului public şi privat şi a infrastructurii edilitar-urbane aferente, având în vedere următoarele obiective:

a) orientarea serviciului de administrare a domeniului public şi privat către utilizatori;

b) îmbunătăţirea calităţii mediului de viaţă natural şi/sau construit;

c) promovarea investiţiilor în infrastructura edilitar-urbană a localităţilor;

d) identificarea şi promovarea acelor modalităţi de finanţare a serviciului avantajoase pentru comunitate şi utilizatori şi atractive pentru investitori;

e) promovarea mecanismelor specifice economiei de piaţă şi crearea unui mediu concurenţial;

f) atragerea participării capitalului privat şi promovarea formelor de gestiune delegată;

g) implementarea unor mecanisme de monitorizare a activităţii prestatorilor, de evaluare comparată a indicatorilor de performanţă ai serviciului;

h) atragerea şi participarea utilizatorilor la procesul de adoptarea a deciziilor privind serviciul şi infrastructura aferentă acestuia;

i) reglementarea, monitorizarea şi controlul funcţionării serviciului şi a indicatorilor de calitate ai acestuia;

j) instituirea unor mecanisme de control şi corecţie adecvate;

k) promovarea metodelor moderne de management, inclusiv a sistemelor de management de mediu;

l) promovarea profesionalismului şi eticii profesionale prin asigurarea formării şi pregătirii profesionale continue a personalului care lucrează în domeniu;

m) îndeplinirea obligaţiilor rezultate din procesul de aderare a României la Uniunea Europeană în ceea ce priveşte calitatea apei, managementul deşeurilor şi protecţia mediului.

(4) Consiliile locale ale comunelor, oraşelor, municipiilor şi ale sectoarelor municipiului Bucureşti, consiliile judeţene, Consiliul General al Municipiului Bucureşti sau asociaţiile de dezvoltare comunitară, după caz, aprobă strategia de dezvoltare şi funcţionare a serviciului de administrare a domeniului public şi privat ţinând seama de:

a) planurile de urbanism şi amenajarea teritoriului;
b) programele de dezvoltare economico-socială a unităţii administrativ-teritoriale, conservarea mediului şi gospodărirea apelor;
c) programele de mediu şi reglementările în vigoare cu privire la protecţia şi conservarea mediului;
d) reglementările în vigoare privind asigurarea sănătăţii populaţiei şi a igienei publice;
e) reţeaua de arii naturale protejate.


	
Art. 6, alin. (2), lit. d :

d) monitorizarea şi controlul gestionării, precum şi a exploatării eficiente a bunurilor specifice infrastucturii edilitar-urbane ;

Autor: Prof.dr. Tudor Mohora – Grupul parlamentar PSD

	Prevederea controlului este necesară pentru realizarea eficienţei. Totodată, se asigură concordanţa cu prevedrile alin.(3), lit. i, de la acest articol.



	11.
	Art. 7. – În exercitarea competenţelor şi atribuţiilor ce le revin în domeniul conducerii şi controlului serviciului de administrare a domeniului public şi privat, autorităţile administraţiei publice locale au iniţiativă, adoptă hotărâri sau emit dispoziţii, după caz, privitoare la:

a) aprobarea programelor de reabilitare, dezvoltare şi modernizare a infrastructurii edilitar-urbane existente, respectiv a programelor privind înfiinţarea, dobândirea sau punerea în valoare a unor noi bunuri proprietate publică şi privată;

b) aprobarea studiilor de prefezabilitate şi fezabilitate privind înfiinţarea, reabilitarea, extinderea şi modernizarea infrastructurii edilitar-urbane a localităţilor;

c) coordonarea proiectării şi execuţiei obiectivelor din infrastructura edilitar-urbană în scopul realizării acestora într-o concepţie unitară, corelată cu programele de dezvoltare economico-socială a localităţilor, de urbanism şi amenajarea teritoriului, de protecţia mediului şi gospodărire a apelor şi cu reţeaua de arii naturale protejate;

d) coordonarea şi/sau organizarea procedurilor de achiziţii publice pentru proiectarea şi execuţia obiectivelor din infrastructura edilitar-urbană;

e) asocierea intercomunală sau intercomunitară în vederea realizării şi exploatării în comun a unor obiective specifice infrastructurii edilitar-urbane;

f) delegarea gestiunii serviciului de administrare a domeniului public şi privat, precum şi încredinţarea administrării bunurilor aparţinând infrastructurii edilitar-urbane aferente serviciului delegat;

g) participarea cu capital social sau cu bunuri la înfiinţarea societăţilor comerciale cu capital mixt, public şi privat;

h) contractarea sau garantarea împrumuturilor pentru finanţarea programelor de investiţii pentru înfiinţarea, extinderea, dezvoltarea, reabilitarea şi/sau modernizarea infrastructurii edilitar-urbane a localităţilor;

i) elaborarea şi aprobarea normelor locale, a regulamentelor de serviciu şi a regulamentelor de organizare şi funcţionare a prestatorilor furnizori/prestatori de servicii de administrare a domeniului public şi privat, în termen de 3 luni de la intrarea în vigoare a normelor-cadru şi a regulamentelor-cadru;

j) aprobarea preţurilor, tarifelor şi taxelor pentru serviciul de administrare a domeniului public şi privat.

	
	

	12.
	Art. 8. – Potrivit sarcinilor şi responsabilităţilor ce le revin faţă de utilizatorii direcţi sau indirecţi, individuali sau colectivi, autorităţile administraţiei publice locale au obligaţia să asigure:

a) gestionarea serviciului de administrare a domeniului public şi privat pe criterii de competitivitate şi eficienţă economică;

b) elaborarea şi aprobarea indicatorilor de performanţă ai serviciului;
c) promovarea dezvoltării şi reabilitării infrastructurii edilitar-urbane;

d) monitorizarea şi controlul sistematic ale activităţii prestatorilor şi promovarea unor măsuri adecvate în cazul în care serviciul prestat de aceştia nu respectă nivelurile de servicii şi indicatorii de performanţă asumaţi;

e) informarea periodică şi consultarea utilizatorilor cu privire la stabilirea politicilor şi a strategiilor locale de organizare, gestionare şi dezvoltare a serviciului de administrare a domeniului public şi privat, respectiv a infrastructurii edilitar-urbane, precum şi asupra necesităţii de instituire a unor taxe locale;

f) medierea conflictelor dintre utilizatorii serviciului şi prestatori, la cererea uneia dintre părţi.


	
Art. 8.-

b) elaborarea şi aprobarea indicatorilor de performanţă ai serviciului la termenele stabilite. 
Autor: Comisia pentru administraţie publică, amenajarea teritoriului şi echilibru ecologic
	Este necesar să se stabilească termene pentru aceste acţiuni.    

	13.
	Art. 9. – (1) Autorităţile administraţiei publice locale au, în relaţia cu prestatorii, următoarele drepturi:

a) să verifice, să solicite refundamentarea şi să aprobe structura şi nivelurile preţurilor şi tarifelor propuse de prestatori;

b) să stabilească, să ajusteze sau să modifice preţurile şi tarifele pentru serviciul de administrare a domeniului public şi privat;
c) să aprobe nivelul taxelor speciale pentru înfiinţarea şi funcţionarea unor activităţi specifice serviciului de administrare a domeniului public şi privat;

d) să sancţioneze prestatorul în cazul în care acesta nu respectă indicatorii de performanţă şi parametrii de eficienţă la care s-a angajat prin contractul de delegare a gestiunii, cu excepţia situaţiilor care nu se datorează prestatorului de servicii;

(2) Autorităţile administraţiei publice locale au, în relaţia cu prestatorii, următoarele obligaţii:

a) să asigure un tratament egal tuturor prestatorilor şi un mediu de afaceri concurenţial şi transparent;

b) să asigure publicitatea şi accesul liber la informaţiile publice, cu precădere la acele informaţii privind pregătirea ofertelor şi participarea la procedurile de delegare a gestiunii serviciului;

c) să elaboreze, să aprobe documentele necesare organizării şi desfăşurării procedurilor de delegare a gestiunii şi de atribuire a contractelor şi să asigure procurarea acestora de către ofertanţii interesaţi;

d) să aducă la cunoştinţă publică, în condiţiile legii, hotărârile şi dispoziţiile având ca obiect serviciul de administrare a domeniului public şi privat;

e) să stabilească condiţiile de asociere şi parteneriat cu capitalul privat sau de participare la constituirea societăţilor comerciale cu capital mixt, public şi privat;

f) să atribuie contractele de delegare a gestiunii serviciului de administrare a domeniului public şi privat numai în conformitate cu procedurile legale;

g) să respecte şi să îşi îndeplinească obligaţiile prevăzute în contractele de delegare a gestiunii faţă de prestatorii serviciilor de administrare a domeniului public şi privat;

h) să achite contravaloarea prestaţiilor efectuate de operator, conform clauzelor contractuale;

i) să păstreze confidenţialitatea, în condiţiile legii, a informaţiilor cu privire la activitatea prestatorilor, altele decât cele publice, după caz.

(3) Indiferent de modalitatea de gestiune adoptată, autorităţile administraţiei publice locale competente au obligaţia de a verifica periodic:

a) respectarea indicatorilor de calitate a serviciului prestat şi aplicarea penalităţilor prevăzute în contractele de delegare a gestiunii pentru neîndeplinirea acestora;

b) menţinerea echilibrului contractual rezultat prin licitaţie şi stabilit prin regulamentul serviciului de administrare a domeniului public şi privat;

c) asigurarea unor relaţii echidistante şi echilibrate între prestatori şi utilizatori;

d) respectarea clauzelor de administrare, exploatare, întreţinere şi predare a bunurilor publice;

e) respectarea programelor de restructurare în scopul limitării efectelor sociale negative ale concedierilor de personal;

f) asigurarea independenţei manageriale a prestatorului faţă de orice ingerinţe ale autorităţilor şi instituţiilor publice, în limitele contractuale şi cu respectarea condiţiilor din actele de reglementare a activităţilor;

g) respectarea propriilor obligaţii contractuale, asumate în relaţia cu prestatorul.

	
Art.9. alin.(1) lit.b)

b) să stabilească, să modifice preţurile şi tarifele pentru serviciul de administrare a domeniului public şi privat;
Autor: Comisia pentru administraţie publică, amenajarea teritoriului şi echilibru ecologic
	Întrucât modificarea implică şi ajustarea preţurilor şi tarifelor Comisia a hotărât înlocuirea sintagmei “să ajusteze sau să modifice preţurile şi tarifele”, cu expresia “să modifice preţurile şi tarifele”.

	14.
	Art. 10. - Hotărârile sau dispoziţiile autorităţilor administraţiei publice locale, date în aplicarea prezentei legi, pot fi atacate în instanţele de contencios administrativ de persoanele fizice sau juridice interesate, în condiţiile prevăzute de lege.

	
	

	15.
	Art. 11. - (1) Autorităţile administraţiei publice locale şi prestatorii înfiinţaţi de acestea, care prestează servicii de administrare a domeniului public şi privat al unităţilor administrativ-teritoriale, se pot asocia între ele/ei sau cu terţe persoane juridice, române sau străine, în vederea realizării şi/sau exploatării în comun a unor obiective specifice infrastructurii edilitar-urbane, cu respectarea prevederilor Legii nr. 51/2006 şi ale Legii concurenţei nr. 21/1996, republicată, cu modificările ulterioare.

(2) Asocierea sub orice formă a prestatorilor înfiinţaţi de autorităţile administraţiei publice locale, între ei sau cu terţe persoane juridice, se aprobă prin hotărâri ale consiliilor locale ale comunelor, oraşelor, municipiilor sau ale sectoarelor municipiului Bucureşti, ale consiliilor judeţene, ale Consiliul General al Municipiului Bucureşti sau ale asociaţiilor de dezvoltare comunitară, după caz, care le coordonează activitatea, indiferent de forma de organizare şi de modalitatea de gestiune sub care îşi desfăşoară activitatea.

	
	

	16.
	Art. 12. – (1) Autoritatea de reglementare competentă pentru activităţile specifice serviciului de administrare a domeniului public şi privat prevăzute la art. 4, în conformitate cu prevederile Legii nr. 51/2006, este Autoritatea Naţională de Reglementare pentru Serviciile Comunitare de Utilităţi Publice, denumită în continuare A.N.R.S.C.
(2) A.N.R.S.C. elaborează metodologii şi reglementări-cadru pentru activităţile specifice serviciului de administrare a domeniului public şi privat prevăzute la art. 4 şi monitorizează şi controlează modul de aplicare a legislaţiei aplicabile în domeniu.
	
	

	17.
	CAPITOLUL III
Înfiinţarea, organizarea şi funcţionarea

serviciului de administrare a domeniului public şi privat

Secţiunea 1
Gestiunea serviciului de administrare a domeniului public şi privat


	CAPITOLUL III

Serviciul de administrare a domeniului public şi privat
Secţiunea 1
Înfiinţarea, organizarea şi funcţionarea serviciului de administrare a domeniului public şi privat
Autor: Prof.dr. Tudor Mohora – Grupul parlamentar PSD


	Pentru o mai bună structurare a denumirii Capitolului III întrucât conţinutul acestuia se referă la serviciul de administrare a domeniului public şi privat în ansamblu iar Secţiunea 1 se referă la înfiinţarea, organizarea şi funcţionarea acestui serviciu. Gestiunea serviciului este tratată la secţiunile 2 şi 3.



	18.
	Art. 13. - (1) Serviciul de administrare a domeniului public şi privat se înfiinţează şi se organizează, în condiţiile prezentei legi, ţinându-se seama de mărimea, de gradul de dezvoltare şi de particularităţile economico-sociale ale unităţilor administrativ-teritoriale şi în raport cu starea dotărilor şi echipărilor edilitar-urbane existente şi cu posibilităţile locale de finanţare a funcţionării, exploatării şi dezvoltării acestora.

(2) Înfiinţarea, organizarea, exploatarea şi funcţionarea serviciului de administrare a domeniului public şi privat vor avea în vedere respectarea şi îndeplinirea următoarelor cerinţe:

a) securitatea serviciului prestat;

b) continuitatea serviciului din punct de vedere cantitativ şi calitativ;

c) adaptabilitatea serviciului la cerinţele comunităţilor locale;

d) accesul liber şi nediscriminatoriu al utilizatorilor la serviciul de administrare a domeniului public şi privat şi la informaţiile referitoare la acestea;

e) tarifarea echitabilă a serviciului prestat;

f) consultarea utilizatorilor cu privire la organizarea, exploatarea şi funcţionarea serviciului de administrare a domeniului public şi privat.

(3) Desfăşurarea activităţilor edilitar-urbane din sfera serviciului de administrare a domeniului public şi privat, trebuie să asigure:

a) satisfacerea cerinţelor şi nevoilor de utilitate publică ale comunităţilor locale şi creşterea calităţii vieţii;

b) gestionarea infrastructurii edilitar-urbane a unităţilor administrativ-teritoriale în interesul comunităţilor locale;

c) funcţionarea şi exploatarea în condiţii de siguranţă, rentabilitate şi eficienţă economică a infrastructurii edilitar-urbane aferente;

d) ridicarea continuă a standardelor şi a indicatorilor de performanţă ai serviciilor/activităţilor prestate;

e) crearea, dezvoltarea şi modernizarea infrastructurii edilitar-urbane a unităţilor administrativ-teritoriale, în corelare cu planurile şi documentaţiile de urbanism şi amenajare a teritoriului şi reţeaua de arii naturale protejate;
f) descentralizarea serviciului şi aplicarea principiilor economiei de piaţă şi ale liberei concurenţe;

g) protejarea domeniului public şi privat şi punerea în valoare a acestuia;

h) protecţia şi conservarea mediului natural şi construit, a reţelei de arii naturale protejate, precum şi a monumentelor şi sit-urilor istorice şi arhitectonice, în conformitate cu reglementările legale în vigoare;

i) protecţia igienei şi sănătăţii publice, în conformitate cu reglementările specifice în vigoare;

j) protecţia şi securitatea cetăţenilor împotriva criminalităţii stradale.


	
Art.13 alin.(3) lit.e) –

e) crearea, dezvoltarea şi modernizarea infrastructurii edilitar-urbane a unităţilor administrativ-teritoriale, în corelare cu planurile şi documentaţiile de urbanism şi amenajare a teritoriului şi cu reţeaua de arii naturale protejate;
Autor: Comisia pentru administraţie publică, amenajarea teritoriului şi echilibru ecologic

	Exprimare corectă.

	19.
	Art. 14. - (1) Înfiinţarea, organizarea, coordonarea şi reglementarea serviciului de administrare a domeniului public şi privat constituie dreptul exclusiv al autorităţilor administraţiei publice locale, iar monitorizarea şi controlul funcţionării şi gestionării serviciului intră în atribuţiile şi responsabilitatea exclusivă a acestor autorităţi.

(2) Dobândirea, dezvoltarea, modernizarea, exploatarea, întreţinerea şi gestiunea bunurilor proprietate publică şi privată a unităţilor administrativ-teritoriale, specifice infrastructurii edilitar-urbane, sunt, de asemenea, de competenţa exclusivă a autorităţilor administraţiei publice locale.
(3) Serviciul de administrare a domeniului public şi privat se prestează prin intermediul unor prestatori definiţi potrivit art. 2 lit. e) şi art. 3 alin.(3).
(4) Prestatorii, indiferent de statutul juridic, forma de organizare, natura proprietăţii, ţara de origine din Uniunea Europeană sau modalitate de gestiune sub care e organizat şi se realizează serviciul, asigură gestiunea propriu-zisă a serviciului, precum şi administrarea şi exploatarea infrastructurii edilitar-urbane aferentă acestuia.

	
Art.14 alin.(3)-

(3) Serviciul de administrare a domeniului public şi privat se realizează prin intermediul unor prestatori definiţi potrivit art. 2 lit.e) şi art.3 alin. (3).
Autor: Prof.dr. Tudor Mohora – Grupul parlamentar PSD


	Pentru o mai bună redactare şi în concordanţă cu formularea de la art.3 alin.(3).



	20.
	Art. 15. - (1) Serviciul de administrare a domeniului public şi privat se înfiinţează şi se organizează în baza unor studii de fundamentare întocmite din iniţiativa autorităţilor administraţiei publice locale; studiile de fundamentare vor analiza necesitatea şi oportunitatea înfiinţării serviciului, vor evalua indicatorii tehnico-economici, vor identifica sursele de finanţare a serviciului şi vor recomanda soluţia optimă privind modul de organizare şi gestionare a serviciului.

(2) Înfiinţarea, organizarea şi funcţionarea serviciului de administrare a domeniului public şi privat se aprobă, după dezbaterea publică a studiilor de fundamentare şi consultarea cetăţenilor, prin hotărâri ale consiliilor locale comunale, orăşeneşti, municipale, ale sectoarelor municipiului Bucureşti, ale consiliilor judeţene şi/sau ale Consiliului General al Municipiului Bucureşti, după caz.

(3) În cazul extinderii ariei de gestiune a serviciului, care implică mai multe unităţi administrativ-teritoriale, organizarea serviciului se poate face, în condiţiile respectării prevederilor alin. (1) şi (2), prin asociere intercomunală sau intercomunitară.

	 
	

	21.
	Art. 16. - (1) Gestiunea serviciului de administrare a domeniului public şi privat se poate organiza în următoarele modalităţi:

a) gestiune directă;

b) gestiune delegată.

(2) Alegerea formei de gestiune a serviciului de administrare a domeniului public şi privat se face prin hotărâri ale consiliilor locale comunale, orăşeneşti, municipale, ale sectoarelor municipiului Bucureşti, ale consiliilor judeţene, ale Consiliului General al Municipiului Bucureşti, sau ale asociaţiilor de dezvoltare comunitară, după caz, în funcţie de specificul, volumul şi natura bunurilor proprietate publică şi privată, de interesele actuale şi de perspectivă ale unităţii administrativ-teritoriale, precum şi de numărul şi mărimea localităţilor componente.

(3) Indiferent de forma de gestiune adoptată, activităţile specifice serviciului de administrare a domeniului public şi privat se organizează şi se desfăşoară pe baza unui caiet de sarcini şi a unui regulament al serviciului, prin care se stabilesc nivelurile de calitate şi indicatorii de performanţă ai serviciului, condiţiile tehnice, raporturile prestator-utilizator, precum şi modul de tarifare, facturare şi încasare a contravalorii serviciului prestat.

(4) Caietul de sarcini şi regulamentul de serviciu se elaborează şi se aprobă de consiliile locale ale comunelor, oraşelor, municipiilor şi sectoarelor municipiului Bucureşti, consiliile judeţene, de Consiliul General al Municipiului Bucureşti sau asociaţiile de dezvoltare comunitară, după caz, în conformitate cu caietul de sarcini-cadru şi regulamentul-cadru ale serviciului de administrare a domeniului public şi privat, elaborat de A.N.R.S.C. şi aprobat prin ordin al preşedintelui acesteia.

(5) Indiferent de forma de gestiune adoptată, în virtutea competenţelor şi atribuţiilor ce le revin potrivit legii, autorităţile administraţiei publice locale păstrează prerogativele privind adoptarea politicilor şi strategiilor de dezvoltare a serviciului de administrare a domeniului public şi privat, respectiv a programelor de dezvoltare a infrastructurii edilitar-urbane, precum şi dreptul şi obligaţia de a monitoriza şi de a controla:

a) modul de respectare şi de îndeplinire de către prestatori a obligaţiilor contractuale asumate;

b) calitatea, cantitatea şi eficienţa serviciului prestat;

c) respectarea indicatorilor de performanţă stabiliţi în contractele de delegare a gestiunii;

d) respectarea procedurii de fundamentare, avizare şi aprobare a preţurilor şi tarifelor pentru serviciul de administrare a domeniului public şi privat;

e) modul de administrare, exploatare, întreţinere şi menţinere în funcţiune, dezvoltare şi/sau modernizare a infrastructurii edilitar-urbane încredinţate prin contractul de delegare a gestiunii.

	
	

	22.
	Secţiunea a 2-a

Gestiunea directă


	
	

	23.
	Art. 17. - (1) În cazul gestiunii directe autorităţile administraţiei publice locale ori asociaţiile de dezvoltare comunitară îşi asumă nemijlocit toate sarcinile şi responsabilităţile cu privire la înfiinţarea, organizarea, conducerea, finanţarea şi controlul funcţionării serviciului de administrare a domeniului public şi privat, respectiv la prestarea serviciului, gestionarea, exploatarea şi administrarea infrastructurii edilitar-urbane aferente acestuia, în calitate de prestator.

(2) Gestiunea directă se realizează prin intermediul unor prestatori definiţi potrivit art. 2 lit. e) şi art. 3 alin. (3), organizaţi ca structuri proprii ale autorităţilor administraţiei publice locale sau ale asociaţiilor de dezvoltare comunitară, înfiinţate prin hotărâri ale consiliilor locale, ale consiliilor judeţene, ale consiliilor locale ale sectoarelor municipiului Bucureşti, ale Consiliului General al Municipiului Bucureşti sau ale asociaţiilor de dezvoltare comunitară, după caz, în conformitate cu prevederile art. 29 alin. (2) din Legea serviciilor comunitare de utilităţi publice nr. 51/2006.


(3) Prestatorii serviciului de administrare a domeniului public şi privat prevăzuţi la alin. (2) se organizează şi funcţionează potrivit unui regulament de organizare şi funcţionare aprobat de consiliile locale, consiliile judeţeane, Consiliul General al Municipiului Bucureşti, de consiliile locale ale sectoarelor municipiului Bucureşti sau de asociaţiile de dezvoltare comunitară, după caz.

	
	

	24.
	Secţiunea a 3-a

Gestiunea delegată


	
	

	25.
	Art. 18. - (1) În cazul gestiunii delegate, pentru realizarea serviciului, autorităţile administraţiei publice locale apelează la unul sau la mai mulţi prestatori cărora le încredinţează, în totalitate sau numai în parte, în baza unui contract de delegare a gestiunii, sarcinile şi responsabilităţile proprii cu privire la gestiunea propriu-zisă a serviciului, precum şi la administrarea şi exploatarea infrastructurii edilitar-urbane necesare realizării acestuia.

(2) Tipul de contract de delegare a gestiunii se aprobă prin hotărâri ale consiliilor locale, ale consiliilor judeţene, ale consiliul General al Municipiului Bucureşti sau ale asociaţiilor de dezvoltare comunitară, după caz, iar procedura de atribuire a contractului este cea prevăzută de legislaţia în vigoare pentru tipul de contract aprobat.

(3) În termen de 6 luni de la intrarea în vigoare a prezentei legi Autoritatea Naţională de Reglementare pentru Serviciile Publice de Gospodărie Comunală va elabora şi aproba prin ordin al preşedintelui norme metodologice privind procedurile de atribuire a contractelor de delegare a gestiunii activităţilor din sfera serviciului de administrare a domeniului public şi privat al unităţilor administrativ-teritoriale.


(4) Normele metodologice prevăzute la alin.(3) au ca obiect reglementarea modului de organizare şi derulare a procedurilor de atribuire a contractelor de delegare a gestiunii serviciului, stabilirea modului de întocmire şi conţinutul-cadru al documentaţiei de atribuire a contractelor de delegare a gestiunii serviciului, precum şi caietul de sarcini-cadru şi criteriile de atribuire a contractului de delegare a gestiunii serviciului de administrare a domeniului public sau privat al unităţilor administrativ-teritoriale.

	
Art.18 alin.(4)-

(4) Normele metodologice prevăzute la alin.(3) au ca obiect reglementarea modului de organizare şi derulare a procedurilor de atribuire a contractelor de delegare a gestiunii serviciului, stabilirea modului de întocmire şi conţinutul-cadru al documentaţiei de atribuire a contractelor de delegare a gestiunii serviciului, precum şi caietul de sarcini-cadru şi criteriile de atribuire a contractului de delegare a gestiunii serviciului de administrare a domeniului public şi privat al unităţilor administrativ-teritoriale.
Autor: Comisia pentru administraţie publică, amenajarea teritoriului şi echilibru ecologic
	Reglementare corectă.

	26.
	Art. 19. - (1) Gestiunea delegată se realizează prin intermediul unor prestatori de servicii de administrare a domeniului public şi privat, definiţi potrivit art. 2 lit. e) şi art. 3 alin.(3), organizaţi în conformitate cu prevederile art. 30 alin.(3) din Legea serviciilor comunitare de utilităţi publice nr. 51/2006.

(2) Pot face obiectul contractelor de delegare a gestiunii, total sau parţial, activităţile de operare propriu-zisă - gestiunea, administrarea, exploatarea - precum şi activităţile de pregătire, finanţare şi realizare a investiţiilor din infrastructura edilitar-urbană a unităţilor administrativ-teritoriale, aferentă serviciului de administrare a domeniului public şi privat.
	
	

	27.
	CAPITOLUL IV

Prestatori şi utilizatori

Secţiunea 1

Prestatorii serviciului de administrare a domeniului public şi privat


	
	

	28.
	Art. 20. - (1) Prestatorii serviciului de administrare a domeniului public şi privat trebuie să posede capacitatea tehnică şi organizatorică, dotarea şi experienţa managerială necesare atât pentru gestiunea propriu-zisă a serviciului, cât şi pentru exploatarea şi întreţinerea infrastructurii edilitar-urbane aferente acestora.

(2) Prestatorii serviciului de administrare a domeniului public beneficiază de acelaşi regim juridic, indiferent de ţara de origine din spaţiul Uniunii Europene, de forma de proprietate, de modul de organizare şi de forma de gestiune a serviciului adoptată de autoritatea administraţiei publice responsabile.

	
	

	29.
	Art. 21. - (1) Prestatorii serviciului de administrare a domeniului public şi privat înfiinţaţi de autorităţile administraţiei publice locale, având statut de societăţi comerciale cu capital al unităţilor administrativ-teritoriale, pot fi privatizaţi în condiţiile legii.

(2) Hotărârea de privatizare aparţine consiliilor locale ale comunelor, oraşelor, municipiilor şi sectoarelor municipiului Bucureşti, consiliilor judeţene, Consiliului General al Municipiului Bucureşti sau asociaţiilor de dezvoltare comunitară, după caz, în funcţie de apartenenţa capitalului social şi de subordonarea prestatorilor ce urmează să fie privatizaţi.

(3) Procedura de privatizare se stabileşte prin hotărâri ale consiliilor locale comunale, orăşeneşti, municipale, ale sectoarelor municipiului Bucureşti, ale consiliilor judeţene, ale Consiliului General al Municipiului Bucureşti sau ale asociaţiilor de dezvoltare comunitare, după caz, şi va fi detaliată în documentele de privatizare.

(4) Privatizarea prestatorilor subordonaţi autorităţilor administraţiei publice locale, inclusiv vânzarea bunurilor aparţinând domeniului privat al unităţilor administrativ-teritoriale aflate în administrarea prestatorilor, în parte sau în totalitate, se face numai potrivit procedurilor legale în vigoare.

(5) Procedura de privatizare a prestatorilor subordonaţi autorităţilor administraţiei publice locale este însoţită în mod obligatoriu de procedura de delegare a gestiunii serviciului de administrare a domeniului public şi privat, prin care ofertantului desemnat câştigător al procedurii de privatizare i se atribuie şi contractul de delegare a gestiunii.

	
	

	30.
	Art. 22. - (1) Prestatorii serviciului de administrare a domeniului public şi privat îşi pot desfăşura activitatea şi în alte unităţi administrativ-teritoriale, pe baze contractuale, în virtutea principiului liberei concurenţe pe piaţa serviciilor comunitare de utilităţi publice.

(2) Prestatorul care efectuează mai multe activităţi din sfera serviciului de administrare a domeniului public şi privat, în una sau în mai multe unităţi administrativ-teritoriale, va ţine evidenţe distincte şi contabilitate separată pentru fiecare serviciu sau tip de activitate, respectiv pentru fiecare unitate administrativ-teritorială în parte.

(3) Prestatorii serviciului de administrare a domeniului public şi privat, înfiinţaţi de autorităţile administraţiei publice locale, pot fi de interes local, judeţean sau intercomunitar, în funcţie de subordonare şi de limitele teritoriale de operare.

	
	

	31.
	Art. 23. – (1) Prestatorii care participă la procedurile organizate pentru atribuirea contractelor de delegare a gestiunii serviciului de administrare a domeniului public şi privat trebuie să facă dovada experienţei şi capabilităţii tehnice şi manageriale, a bonităţii şi capacităţii financiare şi să prezinte garanţii de participare la licitaţie, în conformitate cu cerinţele specifice prevăzute în caietele de sarcini aprobate de consiliile locale, consiliile judeţene, Consiliul General al Municipiului Bucureşti, consiliile locale ale sectoarelor municipiului Bucureşti, sau asociaţiile de dezvoltare comunitară responsabile, după caz, iar persoanele fizice care au calitatea de administrator al prestatorilor nu trebuie să aibă antecedente penale.

(2) Documentaţiile de atribuire a contractelor de delegare a gestiunii vor definii criteriile de selecţie a ofertelor şi de atribuire a contractelor de delegare a gestiunii, indicatorii de calitate ai serviciului, precum şi garanţiile privind respectarea cerinţelor de protecţie a mediului şi a sănătăţii publice.
	
	

	32.
	Art. 24. - Relaţiile dintre autorităţile administraţiei publice locale şi prestatorii serviciului de administrare a domeniului public şi privat, cele dintre prestatori şi utilizatori, precum şi relaţiile prestatorilor cu alţi agenţi economici, indiferent de forma de proprietate şi/sau de modul de organizare a acestora, sunt relaţii comerciale, se vor desfăşura numai pe baze contractuale legale şi vor fi guvernate de principiul liberei concurenţe.

	Art. 24. - Relaţiile dintre autorităţile administraţiei publice locale şi prestatorii serviciului de administrare a domeniului public şi privat, cele dintre prestatori şi utilizatori, precum şi relaţiile prestatorilor cu alţi operatori economici, indiferent de forma de proprietate şi/sau de modul de organizare a acestora, sunt relaţii comerciale, se vor desfăşura numai pe baze contractuale legale şi vor fi guvernate de principiul liberei concurenţe.
Autor: Comisia pentru administraţie publică, amenajarea teritoriului şi echilibru ecologic
	Exprimare specifică stilului normativ.

	33.
	Art. 25. - (1) Drepturile prestatorilor serviciului de administrare a domeniului public şi privat se înscriu în caietele de sarcini, în regulamentele serviciului de administrare a domeniului public şi privat şi în contractele de delegare a gestiunii, urmărindu-se asigurarea şi menţinerea echilibrului contractual pe toată durata de derulare a acestora.

(2) Prestatorii serviciului de administrare a domeniului public şi privat cu statut de societăţi comerciale, al căror capital social aparţine în proporţie de minim 51% unităţilor administrativ-teritoriale, au calitatea de autorităţi contractante şi au obligaţia de a efectua achiziţii publice potrivit reglementărilor legale în vigoare.

	
	

	34.
	Art. 26. - (1) Prestatorii serviciului de administrare a domeniului public şi privat au următoarele drepturi:

a) să încaseze contravaloarea serviciilor/activităţilor prestate corespunzător cantităţii şi calităţii acestora;

b) să propună autorităţilor de reglementare locale ajustarea periodică a preţurilor şi tarifelor în funcţie de influenţele intervenite în costurile de operare.

(2) Prestatorii au dreptul să sisteze prestarea serviciului în condiţiile Legii nr. 51/2006.

(3) Reluarea prestării serviciului se va face în termen de maximum 3 zile lucrătoare de la efectuarea plăţii; cheltuielile aferente suspendării, respectiv reluării prestării serviciului vor fi suportate de utilizator.

	
	

	35.
	Art. 27. - (1) Prestatorii serviciului de administrare a domeniului public şi privat au faţă de utilizatori următoarele obligaţii:

a) să presteze servicii utilizatorilor cu care au încheiat contracte de prestare a serviciului, în conformitate cu clauzele contractuale;

b) să deservească toţi utilizatorii din aria de acoperire a serviciului, în condiţiile prevăzute în regulamentul de serviciu;

c) să respecte indicatorii de performanţă stabiliţi de autorităţile administraţiei publice locale în caietele de sarcini anexate la hotărârile de dare în administrare respectiv la hotărârile de atribuire a contractului de delegare a gestiunii serviciului;

d) să furnizeze autorităţilor administraţiei publice locale, respectiv A.N.R.S.C., toate informaţiile solicitate şi să asigure accesul la toate informaţiile necesare verificării şi evaluării funcţionării şi dezvoltării serviciului, în conformitate cu clauzele hotărârii de dare în administrare, respectiv ale hotărârii de atribuire a contractului de delegare a gestiunii şi ale contractului de delegare a gestiunii şi cu prevederile legale în vigoare;

e) să pună în aplicare metode performante de management care să conducă la reducerea costurilor de operare, inclusiv prin aplicarea procedurilor concurenţiale prevăzute de normele legale în vigoare pentru achiziţiile publice de lucrări, bunuri şi servicii.

(2) Pentru nerespectarea de către prestatori a indicatorilor de performanţă angajaţi prin contractele de prestare a serviciului se vor prevedea penalităţi; nivelul penalităţilor va fi precizat în mod obligatoriu în contractele de delegare a gestiunii şi în regulamentele de servicii.

(3) Prestatorii serviciului de administrare a domeniului public şi privat au obligaţia să asigure finanţarea pregătirii şi perfecţionării profesionale a propriilor salariaţi.

	
	

	36.
	Art. 28. – Pentru prestarea serviciului de administrare a domeniului public şi privat al unităţilor administrativ-teritoriale nu este necesară licenţă; calitatea de prestator nu presupune şi nu este condiţionată de obţinerea prealabilă a licenţei, indiferent de statul juridic al prestatorilor, de forma de organizare a acestora, de forma de proprietate sau de modalitatea de gestiune a serviciului adoptată de autorităţile administraţiei publice locale.

	
Art. 28. – Pentru prestarea serviciului de administrare a domeniului public şi privat al unităţilor administrativ-teritoriale nu este necesară licenţă; calitatea de prestator nu presupune şi nu este condiţionată de obţinerea prealabilă a licenţei, indiferent de statutul juridic al prestatorilor, de forma de organizare a acestora, de forma de proprietate sau de modalitatea de gestiune a serviciului adoptată de autorităţile administraţiei publice locale.
Autor : Comisia pentru administraţie
	Tehnoredactare.

	37.
	Secţiunea a 2-a

Utilizatorii serviciului de administrare a domeniului public si privat

	
	

	38.
	
Art. 29. - (1) Persoanele fizice şi/sau juridice, denumite utilizatori, au acces liber şi nediscriminatoriu, în condiţiile legii, la serviciul de administrare a domeniului public şi privat organizat pe teritoriul unităţilor administrativ-teritoriale în a căror rază îşi au reşedinţa /sediul sau îşi desfăşoară activitatea.

(2) Dreptul de acces şi utilizare a serviciului de administrare a domeniului public şi privat este garantat, în condiţiile legii, tuturor utilizatorilor individuali sau colectivi, direcţi sau indirecţi.

(3) Principalele categorii de utilizatori ai serviciului de administrare a domeniului public şi privat sunt:

a) agenţi economici;

b) instituţii publice;


 c) utilizatori casnici: persoane fizice sau asociaţii de proprietari/locatari.

	
	

	39.
	Art. 30. - Pentru protejarea drepturilor utilizatorilor regulamentele serviciului de administrare a domeniului public şi privat trebuie să conţină prevederi referitoare la:

a) accesul utilizatorilor la informaţiile publice privind serviciul de administrare a domeniului public şi privat;

b) garantarea accesului şi dreptul oricărui utilizator din aria de operare de a beneficia de serviciul de administrare a domeniului public şi privat, în condiţiile prevăzute de regulamentele de serviciu specifice;

c) obligaţia autorităţilor administraţiei publice locale de a aduce la cunoştinţă publică şi de a consulta cetăţenii referitor la hotărârile şi deciziile cu privire la serviciul de administrare a domeniului public şi privat; această obligaţie revine şi prestatorilor în cazul gestiunii delegate;

d) dreptul utilizatorilor de a contesta, în condiţiile legii, prevederile adoptate.

	
	

	40.
	Art. 31. - (1) Utilizatorii, individuali sau colectivi, direcţi sau indirecţi, au obligaţia de a respecta clauzele contractului de prestare a serviciului şi prevederile regulamentului serviciului de administrare a domeniului public şi privat şi de a-şi achita obligaţiile de plată în conformitate cu prevederile acestuia.

(2) Persoanele fizice şi juridice beneficiare ale serviciului de administrare a domeniului public sunt obligate să achite sumele reprezentând contravaloarea serviciului prestat în condiţiile prevăzute de Legea nr. 51/2006.

(3) Întârzierea în achitarea sumelor datorate atrage penalităţi de întârziere, în conformitate cu Legea nr. 51/2006.

(4) Nerespectarea de către utilizatori a prevederilor regulamentului serviciului de administrare a domeniului public şi privat al unităţilor administrativ-teritoriale conduce la penalizarea acestora şi la sistarea serviciului prestat.

	
	

	41.
	Art. 32. - Membrii comunităţilor locale, persoane fizice sau juridice, au, în calitatea lor de utilizatori ai serviciului de administrare a domeniului public şi privat, în principal următoarele obligaţii:

a) să păstreze starea de curăţenie şi de salubritate în gospodăriile proprii, în clădirile de locuit, în spaţiile şi incintele deţinute în proprietate sau în administrare, precum şi pe trotuarele şi aleile din jurul imobilelor deţinute în proprietate sau administrare;

b) să îndepărteze zăpada şi gheaţa de pe trotuarele şi aleile din jurul imobilelor deţinute în proprietate sau administrare;

c) să menţină aspectul estetic al locuinţelor, incintelor sau împrejmuirilor acestora;

d) să amenajeze, să întreţină şi să înfrumuseţeze spaţiile verzi aferente clădirilor de locuit;

e) să amenajeze şi să întreţină punctele de precolectare a deşeurilor menajere, precum şi platformele pentru preselectarea şi precolectarea deşeurilor menajere;

să protejeze plantaţiile şi spaţiile verzi şi să respecte limitele de acces pe domeniul public.

	
	

	42.
	Secţiunea a 3-a

Prestarea, contractarea şi facturarea

serviciului de administrare a domeniului public şi privat


	
	

	43.
	
Art. 33. - (1) Prestarea, contractarea şi facturarea activităţilor din sfera serviciului de administrare a domeniului public sau privat al unităţilor administrativ-teritoriale se face cu respectarea dispoziţiilor Legii nr.51/2006 şi a prevederilor regulamentelor serviciului, adoptate de autorităţile administraţiei publice locale.

(2) Prestarea activităţilor din sfera serviciului de administrare a domeniului public şi privat se realizează numai pe baza unor contracte de prestare a serviciului încheiate între:

a) prestatori şi autorităţile administraţiei publice locale sau asociaţiile de dezvoltare comunitară, în situaţia în care între prestator şi utilizatori nu este posibilă, din punct de vedere tehnic şi comercial, încheierea contractelor individuale pentru prestarea unor activităţi din sfera serviciului de administrare a domeniului public şi privat; în acest caz, autorităţile administraţiei publice locale au dreptul să stabilească şi să perceapă, în condiţiile legii, taxe speciale de la utilizatorii/beneficiarii indirecţi, individuali sau colectivi ai serviciului, după caz;

b) prestatori şi utilizatorii direcţi, individuali sau colectivi, persoane fizice sau juridice, în situaţia în care între prestator şi utilizatori este posibilă, din punct de vedere tehnic şi comercial, încheierea contractelor individuale pentru prestarea unor activităţi din sfera serviciului de administrare a domeniului public şi privat; în acest caz plata serviciilor se face pe bază de tarife sau preţuri.

(3) Prestarea activităţilor edilitar-urbane specifice serviciului de administrare a domeniului public şi privat se realizează cu respectarea următoarelor condiţii:

a) protejarea autonomiei financiare a prestatorilor;

b) reflectarea costului efectiv al prestării serviciului în structura şi nivelul tarifelor, al preţului biletelor sau al taxelor locale practicate;

c) ajustarea periodică a preţurilor, tarifelor şi taxelor locale şi reflectarea corespunzătoare în nivelul acestora a influenţelor generate de majorarea în amonte a unor preţuri şi tarife;

d) recuperarea integrală a cheltuielilor prin tarife, preţul biletelor sau taxe locale;

e) acoperirea prin tarife, preţul biletelor şi taxele locale cel puţin a sumelor investite şi a cheltuielilor curente de funcţionare şi întreţinere a serviciului;

f) calcularea, înregistrarea şi recuperarea uzurii fizice şi morale a mijloacelor fixe specifice infrastructurii edilitar-urbane aferente acestor servicii prin preţ, tarif sau taxă în cazul gestiunii directe şi prin redevenţă în cazul gestiunii delegate;


g) organizarea şi desfăşurarea pe principii şi criterii comerciale şi concurenţiale a activităţilor prestate.

	
	

	44.
	CAPITOLUL V
Finanţarea serviciului de administrare a domeniului public şi privat


	
	

	45.
	
Art. 34. - (1) În funcţie de natura activităţilor prestate, serviciile de administrare a domeniului public şi privat pot fi servicii care desfăşoară activităţi de natură economică şi care îşi asigură finanţarea cheltuielilor curente şi de capital din venituri proprii sau servicii care desfăşoară activităţi de natură administrativă ori socială şi care sunt finanţate din venituri proprii şi subvenţii acordate de la bugetul local sau integral din bugetele locale.


(2) Cheltuielile curente pentru asigurarea funcţionării propriu-zise a serviciului de administrare a domeniului public şi privat, respectiv pentru întreţinerea, reabilitarea şi exploatarea infrastructurii edilitar-urbane aferente, se asigură prin încasarea de la utilizatorii individuali sau colectivi, direcţi sau indirecţi, sub formă de preţuri, tarife sau taxe speciale, după caz, a sumelor reprezentând contravaloarea serviciului prestat.

	
	

	46.
	Art. 35. – (1) Finanţarea cheltuielilor curente de funcţionare şi exploatare ale serviciului de administrare a domeniului public şi privat se asigură prin bugetele de venituri şi cheltuieli ale prestatorilor.

(2) Veniturile prestatorilor se constituie astfel:

a) prin încasarea, pe bază de factură sau bilet, a sumelor reprezentând contravaloarea serviciilor prestate, plătite sub formă de tarife sau preţuri, în cazul activităţilor desfăşurate în baza unor contracte individuale de prestare a serviciului, încheiate între operator şi utilizatorul direct;

b) prin încasarea, pe baza situaţiilor de lucrări, a sumelor reprezentând contravaloarea serviciilor prestate, prevăzute şi plătite din bugetul local, în cazul activităţilor desfăşurate în baza unor contracte încheiate între prestator şi autorităţile administraţiei publice locale în beneficiul întregii comunităţi;

	
	

	47.
	Art. 36. - (1) Finanţarea şi realizarea investiţiilor aferente serviciului de administrare a domeniului public şi privat se fac cu respectarea legislaţiei în vigoare privind iniţierea, fundamentarea, promovarea şi aprobarea investiţiilor publice, a legislaţiei privind achiziţiile publice de lucrări, bunuri şi servicii şi cu respectarea dispoziţiilor legale referitoare la calitatea şi disciplina în construcţii, urbanism şi amenajarea teritoriului.

(2) Finanţarea lucrărilor de investiţii se asigură din următoarele surse:

a) fonduri proprii ale prestatorilor şi/sau fonduri de la bugetul local, în funcţie de natura şi de modul de organizare şi funcţionare a serviciului;

b) credite bancare, interne sau externe, garantate de autorităţile administraţiei publice locale sau de Guvern;

c) sprijin nerambursabil obţinut prin aranjamente bilaterale sau multilaterale;

d) taxe speciale instituite în condiţiile legii;

e) participarea capitalului privat în cadrul unor contracte de parteneriat public-privat;

f) transferuri de la bugetul de stat către bugetele locale pentru obiectivele incluse în cadrul unor programe de investiţii realizate cu sprijin financiar extern, la a căror finanţare participă şi Guvernul;

g) alte surse constituite potrivit legii.

	
	

	48.
	Art. 37. - (1) În cazul gestiunii delegate contractele vor prevedea sarcinile concrete privind finanţarea şi realizarea obiectivelor, respectiv a programelor de investiţii ce revin, pe de o parte, autorităţilor administraţiei publice locale şi, pe de altă parte, prestatorilor.

(2) Autorităţile administraţiei publice locale competente vor emite acte administrative cu caracter normativ care vor prevedea:

a) natura şi întinderea obligaţiilor prestatorului în ceea ce priveşte finanţarea şi realizarea obiectivelor, respectiv a programelor de investiţii;

b) denumirea prestatorului şi teritoriul în care acesta prestează serviciul de utilităţi publice;

c) identificarea drepturilor speciale sau exclusive acordate prestatorului în cauză;

d) parametrii pentru calcularea compensaţiilor pentru prestarea serviciilor de utilităţi publice, precum şi a unui profit rezonabil pentru prestator;

e) modalităţile de recuperare a supracompensărilor şi de intervenţie ale autorităţii competente în cazul subcompensărilor.

(3) Investiţiile pentru reabilitarea, modernizarea şi dezvoltarea infrastructurii edilitar-urbane care se realizează din fonduri proprii ale prestatorilor rămân în proprietatea acestora pe toată durata contractului de delegare a gestiunii, dacă la încheierea contractului nu s-a convenit altfel, şi se vor amortiza de către operator pe durata contractului; în contractul de delegare a gestiunii se va preciza modul de repartiţie a bunurilor realizate la încetarea din orice cauză a contractului.
	
	

	49.
	Art. 38. – (1) Parametrii pe baza cărora este calculată compensarea pentru serviciile de utilităţi publice se stabilesc anterior încredinţării serviciilor prin act administrativ, respectiv atribuirii contractului de delegare a gestiunii, într-o manieră obiectivă şi transparentă. Parametri sunt identici pentru toţi prestatorii care îndeplinesc aceleaşi obligaţii de serviciu public.

(2) Compensarea prevăzută la alin. (1) nu trebuie să depăşească suma necesară acoperirii, totale sau parţiale, a costurilor înregistrate cu prestarea serviciului de utilităţi publice, luându-se în considerare veniturile relevante, precum şi un profit rezonabil.

(3) Profit rezonabil înseamnă un profit stabilit de iniţiatorul şi furnizorul compensărilor la al cărui calcul trebuie să fie luat în considerare şi un posibil risc pentru prestator sau absenţa acestuia în virtutea intervenţiei statului, mai ales dacă acesta acordă drepturi exclusive sau speciale. Rata profitului rezonabil nu trebuie să exceadă, în mod normal, nivelul ratei medii din anii precedenţi pentru sectorul în cauză.
(4) La calculul profitului rezonabil se va ţine seama, parţial sau total, de creşterea productivităţii înregistrate de prestatorul respectiv pe parcursul unei perioade determinate fără ca nivelul calitativ al prestării serviciului de utilităţi publice încredinţat să scadă, sau numai de o parte din această creştere. În vederea determinării unui profit rezonabil, furnizorul şi iniţiatorul ajutorului de stat pot introduce criterii stimulatoare, legate, în special, de calitate serviciului în cauză şi de creşterea productivităţii.

(5) În cazul în care o întreprindere prestează mai multe servicii de utilităţi publice, aceasta trebuie să demonstreze prin intermediul conturilor interne, pentru fiecare serviciu de utilităţi publice în cauză, că nu există supracompensare.

	
	

	50.
	Art. 39. - (1) Nivelul preţurilor şi al tarifelor pentru plata serviciului de administrare a domeniului public şi privat se fundamentează pe baza costurilor de producţie şi exploatare, a costurilor de întreţinere şi reparaţii, a amortismentelor aferente capitalului imobilizat în active corporale şi necorporale, a ratelor pentru restituirea creditelor, a dobânzilor aferente împrumuturilor contractate, a obligaţiilor ce derivă din contractul de delegare a gestiunii şi include o cotă pentru crearea resurselor necesare dezvoltării şi modernizării infrastructurii edilitar-urbane, precum şi profitul prestatorului.

(2) Preţurile şi tarifele pentru plata serviciilor de administrate a domeniului public şi privat, se stabilesc, se ajustează sau se modifică prin hotărâri adoptate de consiliile locale, consiliile locale ale sectoarelor municipiului Bucureşti, consiliile judeţene, Consiliul General al Municipiului Bucureşti sau asociaţiile de dezvoltare comunitară, după caz, cu respectarea metodologiilor elaborate de A.N.R.S.C. şi aprobate prin ordin al preşedintelui acesteia.

(3) Cuantumul şi regimul taxelor speciale se stabilesc anual prin hotărâri ale consiliilor locale, consiliilor locale ale sectoarelor municipiului Bucureşti, consiliilor judeţene sau ale Consiliului General al Municipiului Bucureşti, după caz, în conformitate cu prevederile legale în vigoare.

(4) Nivelul preţurilor şi tarifelor, respectiv al taxelor speciale se stabilesc astfel încât:

a) să acopere costul efectiv al prestării serviciului;

b) să acopere cel puţin sumele investite şi cheltuielile curente de întreţinere şi exploatare;

c) să descurajeze consumul excesiv şi risipa;

d) să încurajeze exploatarea eficientă a serviciului, protecţia mediului şi a sănătăţii populaţiei;

e) să încurajeze investiţiile de capital;

f) să respecte autonomia financiară a prestatorului.


	
	

	51.
	Art. 40. - (1) Aplicarea de către prestatori a preţurilor şi tarifelor şi aprobate conform art. 39 alin. (2) este obligatorie.

(2) Preţurile şi tarifele aprobate trebuie să respecte următoarele cerinţe:

a) asigurarea prestării serviciului la nivelurile de calitate şi indicatorii de performanţă stabiliţi de autorităţile administraţiei publice locale competente sau asociaţiile de dezvoltare comunitară, după caz, prin caietele de sarcini, regulamentele serviciului şi prin contractele de delegare a gestiunii, după caz;

b) realizarea unui raport calitate/cost cât mai bun pentru serviciul prestat pe perioada angajată şi asigurarea unui echilibru între riscurile şi beneficiile asumate de părţile contractante;

c) asigurarea exploatării şi întreţinerii eficiente a bunurilor aparţinând domeniului public şi privat al unităţilor administrativ-teritoriale, afectate serviciului de administrare a domeniului public şi privat.
	
	

	52.
	Art. 41. - (1) În cazul organizării şi funcţionării serviciului în modalitatea gestiunii delegate autorităţile administraţiei publice locale pot aproba participarea bugetelor locale la finanţarea dezvoltării serviciului şi a infrastructurii aferente numai dacă studiile tehnico-economice realizate de organisme independente conduc la concluzia că utilizatorii nu pot suporta majorarea tarifelor sau a preţurilor corespunzătoare dezvoltărilor propuse.

(2) Pentru menţinerea echilibrului contractual orice alocaţie bugetară pentru dezvoltarea serviciului sau a infrastructurii edilitar-urbane aferente va putea fi aprobată de consiliile locale, consiliile judeţene, consiliul Generale al Municipiului Bucureşti, consiliile locale ale sectoarelor municipiului Bucureşti, sau asociaţiile de dezvoltare comunitară, după caz, numai dacă determină o reducere a preţului sau tarifului şi o creştere a calităţii serviciului, inclusiv prin reducerea duratei de punere în funcţiune a acestora, corespunzător alocaţiei acordate.
	
	

	53.
	CAPITOLUL VI

Răspunderi şi sancţiuni


	
	

	54.
	
Art. 42. - (1) Încălcarea dispoziţiilor prezentei legi atrage răspunderea disciplinară, materială, civilă, administrativă, contravenţională sau penală, după caz.

(2) Autorităţile administraţiei publice locale au dreptul să sancţioneze prestatorul de servicii de administrare a domeniului public şi privat în cazul în care acesta nu prestează serviciul la nivelul indicatorilor de calitate şi de eficienţă stabiliţi în contractul de delegare, prin:

a) aplicarea unor penalizări corespunzătoare prejudiciilor aduse utilizatorilor sau suficient de mari pentru a determina prestatorul să remedieze deficienţele constatate; penalizările vor fi definite în contractul de delegare a gestiunii sau în regulamentul serviciului;


b) revocarea hotărârii prin care s-a aprobat atribuirea contractului de delegare a gestiunii şi rezilierea contractului de delegare a gestiunii dacă timp de 6 luni consecutiv se constată încălcarea repetată a obligaţiilor contractuale, după notificarea prealabilă a operatorului în acest sens.

	
	

	55.
	Art. 43. - (1) Următoarele fapte constituie contravenţii şi se sancţionează după cum urmează:

a) prestarea uneia dintre activităţile reglementate de prezenta lege fără hotărâre de dare în administrare, respectiv hotărâre de atribuire a contractului de delegare a gestiunii, cu amendă de la 10.000 lei la 30.000 lei;

b) încredinţarea unui contract de delegare a gestiunii serviciului de administrare a domeniului public şi privat fără respectarea procedurilor legale, cu amendă de la 10.000 lei la 50.000 lei;

c) schimbarea unilaterală de către prestator a destinaţiei domeniului public şi/sau privat al unităţilor administrativ-teritoriale, cu amendă de la 20.000 lei la 70.000 lei.

(2) Consiliile locale ale comunelor, oraşelor, municipiilor şi sectoarelor municipiului Bucureşti, consiliile judeţene, sau Consiliul General al Municipiului Bucureşti, după caz, vor stabili faptele care constituie contravenţii în domeniul serviciului de administrare a domeniului public şi privat, altele decât cele prevăzute la alin. (1), potrivit prevederilor Ordonanţei Guvernului nr. 2/2001 privind regimul juridic al contravenţiilor, aprobată cu modificări şi completări prin Legea nr.180/2002, cu modificările şi completările ulterioare.

	
	

	56.
	Art. 44. - Contravenţiilor prevăzute la art. 42 li se aplică prevederile Ordonanţei Guvernului nr. 2/2001 privind regimul juridic al contravenţiilor, aprobată prin Legea nr. 180/2002, cu modificările şi completările ulterioare, cu excepţia prevederilor art. 28.
	
Art. 44. - Contravenţiilor prevăzute la art. 43 li se aplică prevederile Ordonanţei Guvernului nr. 2/2001 privind regimul juridic al contravenţiilor, aprobată prin Legea nr. 180/2002, cu modificările şi completările ulterioare, cu excepţia prevederilor art. 28.
Autor : Comisia pentru administraţie publică, amenajarea teritoriului şi echilibru ecologic.


	Contravenţiile sunt prezentate la art.43 aşadar trimiterea trebuie făcută către acest articol şi nu către art.42.

	57.
	Art. 45. - Constatarea contravenţiilor prevăzute de prezenta lege şi aplicarea sancţiunilor se fac de către persoane împuternicite de ministrul administraţiei şi internelor, de primari, de preşedinţii consiliilor judeţene şi de împuterniciţii acestora.

	
	

	58.
	CAPITOLUL VII

Dispoziţii tranzitorii şi finale


	
	

	59.
	
Art. 46. - Regulamentul-cadru al serviciului de administrare a domeniului public şi privat, metodologia-cadru de fundamentare, avizare şi aprobare a nivelului preţurilor şi tarifelor, precum şi contractul-cadru şi regulamentul-cadru de delegare a gestiunii serviciului de administrare a domeniului public şi privat vor fi aprobate prin ordin al preşedintelui A.N.R.S.C., în termen de 6 luni de la data intrării în vigoare a prezentei legi.

	
	

	60.
	
Art. 47. - (1) În vederea încheierii contractelor de delegare a gestiunii consiliile locale ale comunelor, oraşelor, municipiilor şi sectoarelor municipiului Bucureşti, consiliile judeţene, Consiliul General al Municipiului Bucureşti sau asociaţiile de dezvoltare comunitară, după caz, vor aproba, în termen de 6 luni de la luarea deciziei privind delegarea gestiunii sau de la primirea unei propuneri formulate de un investitor interesat, studiul de oportunitate pentru fundamentarea şi stabilirea soluţiilor optime de delegare a gestiunii serviciului, precum şi documentaţia de delegare a gestiunii.

(2) În cazul în care autorităţile administraţiei publice prevăzute la alin. (1) nu au experţi proprii pentru efectuarea studiului de oportunitate, părţile vor conveni ca studiul să fie întocmit de o firmă de consultanţă independentă desemnată prin licitaţie publică, iar contravaloarea contractului de achiziţie publică de servicii pentru efectuarea studiului va fi suportată de investitorul/investitorii interesat/interesaţi.

(3) Procedurile de delegare a gestiunii vor începe în termen de 30 de zile de la aprobarea caietului de sarcini şi a instrucţiunilor către ofertanţi privind organizarea şi desfăşurarea delegării de gestiune.


	
	

	61.
	Art. 48. - (1) Contractele de concesiune a serviciului de administrare a domeniului public, valabil încheiate până la data intrării în vigoare a prezentei legi, îşi produc efectele potrivit prevederilor contractuale.

(2) În cazul reorganizării sau lichidării judiciare a prestatorilor cu capital privat ori mixt, public şi privat, care au încheiat contracte de delegare a gestiunii în condiţiile prezentei legi, consiliile locale ale comunelor, oraşelor, municipiilor şi sectoarelor municipiului Bucureşti, consiliile judeţene, Consiliul General al Municipiului Bucureşti sau asociaţiilor de dezvoltare comunitară, după caz, vor organiza noi licitaţii în scopul desemnării unui nou prestator.

	
	

	62.
	Art. 49. - Măsurile de natura ajutorului de stat prevăzute în prezenta lege vor fi notificate potrivit prevederilor Ordonanţei de urgenţă a Guvernului nr. 117/2006 privind procedurile naţionale în domeniul ajutorului de stat şi se vor acorda numai după autorizarea acestora de către Consiliul Concurenţei, în condiţiile îndeplinirii criteriilor prevăzute în legislaţia secundară privind ajutorul de stat.


	
	

	63.
	Art. 50. - Prevederile prezentei legi se completează cu dispoziţiile Legii serviciilor comunitare de utilităţi publice nr. 51/2006 şi ale Ordonanţei Guvernului nr. 21/2002 privind gospodărirea localităţilor urbane şi rurale, aprobată cu modificări şi completări prin Legea nr. 515/2002.

	
	

	64.
	Art. 51. - Pe data intrării în vigoare a prezentei legi se abrogă Ordonanţa Guvernului nr. 71/2002 privind organizarea şi funcţionarea serviciilor publice de administrare a domeniului public şi privat de interes local, publicată în Monitorul Oficial al României, Partea I, nr. 648 din 31 august 2002, aprobată cu modificări prin Legea nr. 3/2003, cu modificările ulterioare, şi art. 30 alin. (5) şi art. 31 alin. (1) din Legea serviciilor comunitare de utilităţi nr. 51/2006, publicată în Monitorul Oficial al României, Partea I, nr. 254 din 21 martie 2006.

	
	

	65.
	Art. 52. - Prezenta lege intră în vigoare la data de 21 martie 2007.


	
Se elimină.
	Intrarea în vigoare depinde de publicarea în Monitorul Oficial.


Expert: Sofia Chelaru
II. AMENDAMENTE  respinse



În cursul dezbaterii, Comisia a respins  următoarele amendamente: 
	Nr.

crt
	Text proiect de Lege
	Amendamentul propus

şi autorul acestuia
	Motivare
	Cameră

decizională

	1.
	
Art. 6. alin.(4) lit.b)

c) programele de mediu şi  reglementările în vigoare cu privire la protecţia şi conservarea mediului;
	
Art.6 alin.(4) lit.c)

c) reglementările în vigoare cu privire la protecţia şi conservarea mediului;
Autor: Prof.dr.Tudor Mohora – Grupul parlamentar PSD
	Pentru susţinere:

Programele de mediu sunt prevăzute la lit.b), de la acest articol şi nu este necesară repetarea.

Pentru respingere:
S-a considerat că textul iniţial este corect şi nu necesită modificări.

	Senatul

	2.
	Art. 8. lit.b) 


b) elaborarea şi aprobarea indicatorilor de performanţă ai serviciului;


	
Art. 8., lit.b)

b) elaborarea şi aprobarea indicatorilor de performanţă ai serviciului la termenele stabilite, precum şi asigurarea monitorizării şi a controlului îndeplinirii acestora;
Autor: Prof.dr. Tudor Mohora – Grupul parlamentar PSD
	Pentru susţinere:

Este necesar să se stabilească termene pentru aceste acţiuni. De asemenea, monitorizarea şi controlul  trebuie să se refere inclusiv la elaborarea, respectiv la aprobarea indicatorilor de performanţă ai serviciului, aşa cum se prevede şi pentru activitatea prestatorilor (lit.d, de la acest alineat)
Pentru respingere:

Monitorizarea şi controlul sunt prevăzute la art.8 lit.d) din textul iniţial.

	

	3.
	Art. 14. - (1) Înfiinţarea, organizarea, coordonarea şi reglementarea serviciului de administrare a domeniului public şi privat constituie dreptul exclusiv al autorităţilor administraţiei publice locale, iar monitorizarea şi controlul funcţionării şi gestionării serviciului intră în atribuţiile şi responsabilitatea exclusivă a acestor autorităţi.

	
Art.14.alin.(1): Reglementarea înfiinţării, organizării, funcţionării şi coordonării serviciului de administrare a domeniului public şi privat constituie dreptul exclusiv al autorităţilor administraţiei publice locale, iar monitorizarea şi controlul funcţionării şi gestionării serviciului intră în atribuţiile şi responsabilitatea exclusivă a acestor autorităţi.
Autor: Prof.dr. Tudor Mohora – Grupul parlamentar PSD


	Pentru susţinere:
Pentru o mai bună redactare, ţinând seama că întreaga acţiune începe cu o reglementare, care trebuie să se refere şi la funcţionarea serviciului.

Pentru respingere:

S-a considerat că textul iniţial este corect şi nu necesită modificări.


	

	4.
	Art. 38. – 

(3) Profit rezonabil înseamnă un profit stabilit de iniţiatorul şi furnizorul compensărilor la al cărui calcul trebuie să fie luat în considerare şi un posibil risc pentru prestator sau absenţa acestuia în virtutea intervenţiei statului, mai ales dacă acesta acordă drepturi exclusive sau speciale. Rata profitului rezonabil nu trebuie să exceadă, în mod normal, nivelul ratei medii din anii precedenţi pentru sectorul în cauză.
(4) La calculul profitului rezonabil se va ţine seama, parţial sau total, de creşterea productivităţii înregistrate de prestatorul respectiv pe parcursul unei perioade determinate fără ca nivelul calitativ al prestării serviciului de utilităţi publice încredinţat să scadă, sau numai de o parte din această creştere. În vederea determinării unui profit rezonabil, furnizorul şi iniţiatorul ajutorului de stat pot introduce criterii stimulatoare, legate, în special, de calitate serviciului în cauză şi de creşterea productivităţii.
	
Art. 38.-, alin.(3) şi alin.(4)

Se elimină.


Se elimină.

Autor: Prof.dr. Tudor Mohora – Grupul parlamentar PSD
	Pentru susţinere:
Noţiunea de ” profit rezonabil ” nu se poate rezuma prin 2-3 fraze de curs sau chiar de instrucţiuni cu caracter general, prin care se prezintă elemente greu, dacă nu imposibil, de cuantificat şi controlat. Este suficient, ţinând seama de caracterul proiectului de Lege, să se menţină formularea noţiunii de la art. 37,alin. (2), lit. d şi art.38, alin. 2, urmând ca detalierea concretă a noţiunii şi a modului de determinare a nivelului profitului rezonabil  să fie prezentate concret, în diferite variante, prin ”metodologia-cadru de fundamentare ” prevăzută la art. 46.

Pentru respingere:
S-a considerat că textul iniţial este corect şi nu necesită modificări.


	

	5.
	Art. 52. - Prezenta lege intră în vigoare la data de 21 martie 2007.


	
Art. 52.- Prezenta lege intră în vigoare la data publicării în Monitorul Oficial.

Autor: Prof.dr. Tudor Mohora – Grupul parlamentar PSD


	Pentru susţinere:
Data prevăzută este perimată. În mod normal, intrarea în vigoare depinde de publicarea în Monitorul Oficial.

Pentru respingere:
Potrivit art.78 din Constituţia României, republicată, legea se publică în Monitorul Oficial al României şi intră în vigoare la 3 zile de la data publicării ei.
	


Expert: Sofia Chelaru

